《小酌送春》
宋代·舒岳祥

春风元逐土牛来，欲去金钱买不回。
莫道莺花抛白发，且将蚕豆伴青梅。
落花流水辞梁苑，芳草斜阳上楚台。
孝子不嫌闲寂坐，绿阴如屋两三杯。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。